Manden nægter biltyveri, selv om han blev anholdt i en stjålet bil. Manden erkender dog at stå bag indbrud i Lønstrup.

En 39-årig mand fra Hjørring-egnen er blevet varetægtsfængslet frem til 1. august. Han var i grundlovsforhør sigtet for flere biltyverier samt indbrud i både biler og et sommerhus. Manden er en gammel kending, og politiet frygter, at han vil begå ny kriminalitet, hvis han er på frie fødder. Derfor blev han varetægtsfængslet. - Vi frygter, at hvis han bliver løsladt, så går han ud og laver tilsvarende forbrydelser. Manden er massivt straffet i forvejen for berigelseskriminalitet, så på grund af gentagelsesrisiko blev han fængslet, siger anklager Thomas Klingenberg fra Nordjyllands Politi. Den 39-årige erkendte under grundlovsforhøret, at han står bag et indbrud begået tidligt i morges. Ved at smadre en rude fik han adgang til et sommerhus i Lønstrup, hvorfra han stjal bilnøglen til en BMW. Manden erkendte ved samme lejlighed, at han to dage tidligere havde brudt ind i en bil, der var parkeret på en p-plads i Lønstrup. Herfra stjal han blandt andet stjal et benzinkort, cd’er og lignende. Flere sigtelser venter Manden nægtede at stå bag flere biltyverier, som han også er sigtet for. Den 39-årige blev anholdt i Lønstrup, hvor han kørte rundt i en stjålet bil. I bilen fandt politiet et koben, en iPad, sygesikringsbevis, nøgler, benzinkort, og andre ting som åbenlyst stammer andre steder fra, fortæller anklageren. - Der venter ham nok endnu flere sigtelser, siger Thomas Klingenberg. Den 39-årige har kæret varetægtsfængslingen til landsretten.